《游三乳洞》
宋代·曾丰

海上有三山，岭南有一洞。
洞中天下奇，少有相伯仲。
探原冥莫涯，窥底窈无缝。
流泉沆瀣融，滴乳氤氲冻。
谲姿互形容，驳理交错综。
推原开辟初，造化穷妙用。
琼田鬼为耕，芝草天为种。
初为仙界包，后与妙门共。
我生嗜娱嬉，兹赏乘倥偬。
幽迹重穷探，古碑难疾诵。
玩心犹未厌，行色已先动。
山容笑相留，水声泣相送。
后土不爱珍，入眼亦云众。
形模怪莫名，留作诸天供。
琤然钟磬声，独与雅意中。
重价酬良工，采归以自奉。
列箱妻儿争，堆案宾客弄。
那知含韶音，未与登禹贡。
清庙千载勋，钧天一场梦。
何如卧岩间，天性得自纵。
物情我平章，我事谁折衷。
物我两忘怀，宴坐听禽哢。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。